Kako smo i najavili, Dinamo i Lokomotiva u nedjelju su zgotovili sve potankosti transfera Luke Ivanušeca (20) s Kajzerice u Maksimir. Nakon što su se klubovi dogovorili, za stol je s čelnicima Dinama sjeo i Ivanušec te precizirao svoja primanja u Maksimiru. Sve je, dakle, riješeno, Ivanušec je novi stanovnik maksimirske svlačionice i ovo je neprijeporno najzvučniji transfer dosadašnjeg dijela prijelaznog roka, koji istječe 31. kolovoza.

Dinamo će Lokomotivi platiti ukupno tri milijuna eura, u nekoliko rata, a Lokosi imaju pravo i na određeni postotak prilikom Ivanušecova inozemnog transfera. I to je, otprilike, i realna cijena, u našim okvirima, za ovog silno nadarenog veznog igrača, koji bi u Maksimiru trebao posve razviti svoj talent. Sad sve ovisi o njemu, nadajmo se da će svoje igračke vještine iskazane na Kajzerici još usavršiti i oplemeniti u Maksimiru.

A direktor Lokomotive Božidar Šikić o odlasku svog najboljeg igrača kaže:

- Ovo je logičan rasplet, budući da nije bilo nekih značajno većih ponuda od Dinamove. Konkretno, za Ivanušeca su bili zainteresirani vodeći grčki klubovi PAOK i Olympiacos, zimus se javio i engleski drugoligaš Brentford. Ali Luka nije bio zainteresiran za odlazak u te sredine, a i te su ponude bile otprilike izdašne kao i Dinamova. Lukina je želja za odlaskom u Dinamo u cijeloj priči bila iznimno važna i to nikako nismo mogli zanemariti, posebno stoga što sam i ja uvjeren da je takva odluka najbolja za njegov igrački razvoj. Stoga smo se lako dogovorili i nije bilo nikakvih prepreka realizaciji ovoga transfera. Sve je napravljeno vrlo korektno, Dinamovi su čelnici bili iznimno susretljivi i prihvatili su sve naše zahtjeve.

IVANUŠECOVA CIJENA NA TM-u RUJAN 2016. › 150.000 eura OŽUJAK 2017. › 1.000.000 eura LISTOPAD 2017. › 1.000.000 eura OŽUJKA 2018. › 1.000.000 eura RUJAN 2018. › 1.000.000 eura OŽUJAK 2019. › 1.450.000 eura KOLOVOZ 2019. › prodan 3.000.000 eura

Hoće li ovaj transfer ujedno označiti i zatopljavanje pomalo zahlađenih odnosa između Dinama i Lokomotive?

- Znam da je bilo mnogo onih koji su mislili da ćemo se mi inatiti i da nećemo pustiti Ivanušeca u Dinamo. Ali to su samo ulične priče, nikakvih posebnih problema između dva kluba nema. Dinamo je jedan, a Lokomotiva posve drugi klub i svatko od nas ponajprije gleda svoje interese. Međutim, bilo bi suludo da ja kao rođeni Zagrepčanin i prvi čovjek Lokomotive, kluba iz grada Zagreba, kažem da ne volim Dinamo. Pa Dinamo je ponos ovoga grada! Mnogo se ružnoga pričalo zadnjih mjeseci, bez ikakvog su temelja bila konstruirane razne teorije zavjere o nekakvom neprijateljstvu i ratu između Dinama i Lokomotive, ali to su najobičnije gluposti! Nisam želio ništa demantirati jer bi to samo poslužilo onima koji stvaraju takve insinuacije, u koje može povjerovati samo obična budala.

Ipak, bilo je i nekih “iščašenih” izjava s obje strane?

- Ne sjećam se da je netko s Kajzerice ikada rekao nešto ružno o Dinamu, ali pamtim da su neki ljudi koji su zalutali u Dinamo davali glupe izjave u medijima. No ne želim ni s kim polemizirati, poanta je priče da ćemo i dalje surađivati s Dinamom, kao što surađujemo i s nekim drugim klubovima koji s nama žele surađivati. I to je jedino normalno. Naravno da je na vrhu našeg popisa suradnja s Dinamom jer je to naš najmoćniji i najbogatiji klub, a nama dobro dođe da možemo u Maksimir prodati svog igrača i dobro ga plasirati, tako da svi zajedno imamo koristi od toga. Ali ta suradnja ne znači da ćemo Dinamu puštati utakmice, nismo ih ni dosad puštali, nećemo ni odsad, niti ćemo u nekim drugim situacijama kleknuti pred Dinamom! Niti je naš svaki igrač predodređen za Dinamo; ponudi li netko osjetno više novca od Dinama, tada ćemo se držati zakona tržišta.

A hoće li, nakon ovoga transfera, opet biti posudbi igrača iz Dinama na Kajzericu? Hoće li, konkretno, netko doći iz Maksimira do kraja kolovoza?

- Zasad o tome nismo razmišljali. A te posudbe u budućnosti moraju biti realne. Dakle, nećemo od Dinama uzimati igrača za kojeg smatramo da nam nije potreban i da nije igrač za naš klub. Bude li nam Dinamo ponudio igrača koji će za nas odmah biti pojačanje, a u budućnosti bi od njega i Dinamo imao koristi, tada je ta posudba realna! U suprotnom, ne trebaju nam nikakve posudbe, imamo svoje izvrsne mlade igrače, na kojima temeljimo klupsku budućnost - kaže Šikić.

Ivanušec će konkurirati za uzvrat protiv Rosenborga u Norveškoj Nema više nikakvih prepreka ni detalja koje treba riješiti, Luka Ivanušec već bi se sutra mogao pojaviti na treningu Dinama, dakle čak i prije utakmice s Rosenborgom postat će novi igrač Modrih. Teoretski bi Nenad Bjelica u uzvratu u Trondheimu mogao računati s njim, Ivanušec bi mogao ondje konkurirati za momčad, naravno, stvar je Bjeličine procjene hoće li mu dati šansu, može li se dovoljno brzo uklopiti u momčad, je li u pravoj formi... Da Modri za vikend igraju na Rujevici, možda bismo već tamo vidjeli Ivanušecov debi; ovako ćemo ipak malo pričekati.